**Zemetrasenie v Komárne v roku 1763** malo epicentrum v Komárne alebo v jeho bezprostrednej blízkosti v Komárňanskej župe v Uhorskom kráľovstve. Nastalo 28. júna 1763 medzi 5. a 6. hodinou ráno. Zemetrasenie bolo odhadnuté na 6,2 až 6,5 na stupnici magnitúda.

Príčina
-------

Komárňanské zemetrasenie bolo vnútroplatňové zemetrasenie v Panónskej panve spojené s tektonickou líniou Rába-Hurbanovo. Zemetrasenia v regióne sú spôsobené deformáciami vyplývajúcimi z pohybu Apulskej platne k Euroázijskej platni. Zemetrasenie v roku 1763 predstavuje asi 80 % všetkých seizmických momentov uvoľnených v oblasti Komárna od roku 1599. Kvôli nedostatku seizmologických prístrojov v roku 1763 nie je známy mechanizmus a hĺbka zemetrasenia, hoci väčšina zemetrasení v regióne sa vyskytuje v horných 20 km zemskej kôry.

Obete a škody
-------------

Detail dobovej maľby poškodenia budov v Komárne
Zemetrasenie nastalo v čase vlády cisárovnej Márie Terézie v období politickej stability a dobrej administratívnej správy oblasti. To je príčina, prečo máme dostatočné množstvo primárnych prameňov, ktoré opisujú účinky zemetrasenia. Epicentrum zemetrasenia bolo pri obci Kameničná.

Podľa rôznych zdrojom sa údaje líšia. Zemetrasenie zabilo 83 ľudí a 102 ľudí bolo zranených. Niektoré zdroje udávajú až 200 mŕtvych. Škody v Komárne boli rozsiahle. Dobové správy uvádzajú, že novopostavený jezuitský kostol a reformované kolégium boli vážne poškodené, vrátane zrútenia dvoch veží, pri ktorom zahynulo niekoľko ľudí. Podľa správ bolo zranených 102 ľudí a 7 kostolov, 279 úplne a 353 čiastočne sa zrútilo. Iné správy uvádzajú, že v dôsledku zemetrasenia došlo k skvapalneniu pieskov.

Obeťou zemetrasenia bola aj Stará pevnosť z obdobia tureckých nájazdov v 16. storočí, súčasť komárňanského pevnostného systému.

Riešenie následkov
------------------

Tribún ľudu, notár a ďalší mestskí úradníci boli vyslaní do Bratislavy a do Viedne, aby požiadali panovníčku Máriu Teréziu a vplyvných hodnostárov o pomoc, zároveň ich informovali o škodách. Ľudia boli solidárni, pod jednu strechu prichýlili rodiny, vojenská posádka pomáhala stavať stany a drevené tuguriá – búdy. Richtár Adam Röth spočiatku riadil organizovanie pomoci a obnovy budov, asi dva mesiace po zemetrasení umiera na vyčerpanie a gangrénu. Vtedajšie úrady poskytli dovedna 13 200 bratis­lavských meríc zbožia, obilie pre obyvateľov ale aj zvieratá, čo je asi 824 ton. Biskup z Győru okamžite vyslal do Komárna loď so 140-mericami jedla a ďalšou pomocou, to je približne 8,4 tony. Z Bratislavy vyrazilo 66 murárov, aby pomohli obnoviť mesto, do Komárna prúdili v auguste remeselníci z okolitých miest. Mária Terézia prostredníctvom Uhorskej miestodržiteľskej rady udelila Komárňanom 30. septembra 1763 glejt na slobodný pohyb, neplatili mýto a mohli zbierať finančnú pomoc.

Referencie
----------

1. ↑   *NCEI Global Historical Hazard Database : [1763-06-28 : HUNGARY: GYOR; CZECHOSLOVAKIA: KOMAROM]* [online]. ngdc.noaa.gov, [cit. 2023-03-19]. Dostupné online.
2. 1 2  BARÁT, Andrej. Pri najväčšom zemetrasení na Slovensku zomrelo 200 ľudí. *Pravda* (Bratislava: OUR MEDIA SR), 2013-06-28. Dostupné online [cit. 2023-03-19]. ISSN 1336-197X.
3. 1 2 3  TASR. Ničivé zemetrasenie postihlo Komárno pred 250 rokmi. *Ahoj Komárno* (Komárno: 22MEDIA), 2013-06-28. Dostupné online [cit. 2023-03-19].

Literatúra
----------

* PALUGA, Lukáš. *Zemetrasenie v meste Komárno v roku 1763 : zborník príspevkov z medzinárodného odborného seminára pri príležitosti 250. výročia tragickej udalosti 20. jún 2013, Komárno*. 1. vyd. [Komárno] : Štátny archív, 2014. 81 s. ISBN 978-80-971528-1-9.

Zdroj
-----

*Tento článok je čiastočný alebo úplný preklad článku 1763 Komárom earthquake na anglickej Wikipédii.*